**До екипа на ДЖП при МРРБ**

**от Сдружение на Собствениците „Вяра-2-Варна“**

От името на членовете на нашето сдружение и от името на всички живущи във вход Г на ул. „Вяра“ 2 в гр. Варна изразявам нашата признателност за това, че благодарение на Вашия труд, сега нашият общ дом е много по-топъл и несравнимо по-красив!

Бладодарим на екипа, подготвил Програмата за кандидатстване по проект „Енергийно обновяване на българските домове“ - една добре написана програма, разделена на два етапа процедура с прости и ясни стъпки за изпълнение. Програма, в която главният печеливш – ние, живущите – имахме най-малко задължения и ангажименти. От нас се искаше просто да повярваме, да направим Сдружение, да подпишем индикативните си бюджети и да отворим вратите на домовете си за строителните бригади.

Благодарим на хората в екипа на ДЖП, които отговаряха на всички наши въпроси, консултираха ни при всеки нововъзникнал казус и по време на кандидатстването и по време на строително ремонтните работи. Благодарим Ви за търпението, благодарим Ви за доброто отношение, благодарим за полагания от всички Вас усилен труд, благодарим Ви за професионализма!

А лично от свое име бих искала да изразя възхищението си от волята и желанието най-после нещата в България да започнат да се случват! Тези воля и желание аз видях у всички от екипа на ДЖП, с които имах случай да контактувам и неведнъж ми се струваше, че Вие имате по-голямо желание нашите домове да са обновени, отколкото някои мои съседи. Нашият вход бе открит лично от Министър Павлова като първия завършен във Варна обект по проекта „Енергийно обновяване на българските домове“. Впоследствие в интернет пространството се начетох на злобни коментари по този повод. Заболя ме, когато видях мнения, че се санират „избрани“ сгради, защото ние кандидатствахме по общия ред и не бяхме „избрани“ - ние избрахме! Избрахме да повярваме и сега се радваме нашите обновени домове.

След като видях колко грозни и неверни неща се изписаха за нашата сграда, си дадох сметка на какво сте подложени Вие всеки ден – как Вашият труд бива критикуван, омаловажаван и принизяван, а постигнатите резултати – изопачавани. Вярвам, че това няма да сломи духа и да прекърши желанието и волята на екипа на ДЖП за промяна. Защото хората, които вярваме и които оценяваме положените усилия, ставаме все повече. И нашето мнение има по-голяма тежест и стойност, защото е плод на личния ни опит.

Благодарим!

гр. Варна С уважение: Илиана Парева

27.12.2015г Председател на СС „Вяра-2-Варна“